Martin Henriksen (DF), 2008-11-25:
Tak for det.
Det er en god dag for landets studerende.
Vi kan naturligvis ikke love, at tingene altid bliver, som vi gerne vil have det, men vi kan love at arbejde for det.
Det har vi gjort, og på trods af årelang modstand fra den samlede venstrefløj står vi nu med et lovforslag, der bl.a. hæver grænsen for, hvor meget man må tjene ved siden af sin SU.
Undervejs har Dansk Folkeparti ikke kun måttet kæmpe mod venstrefløjen i forligskredsen, også regeringen har været svær at forhandle med.
Godt nok foreslog regeringen selv at hæve fribeløbsgrænsen med 1.500 kr. pr. måned i sin jobplan - så er det jo passende, at det er beskæftigelsesministeren, der er her i dag - men under forhandlingerne var regeringen mindre ambitiøs og ville lade sig nøje med en forhøjelse på 1.100 kr. pr. måned.
Sådan endte det heldigvis ikke.
Det er ingen hemmelighed, at Dansk Folkeparti gerne havde set fribeløbet hævet med 2.000 kr. eller 3.000 kr. pr. måned, men fra Dansk Folkepartis side er vi tilfredse med, at vi endte med en forhøjelse på 1.500 kr. pr. måned, så det nu er muligt at tjene ca. 94.000 kr. om året fra 2009, uden at man bliver trukket i sin SU.
Der er også mange andre fornuftige initiativer.
Dansk Folkeparti hilser det bl.a. velkommen, at der endnu en gang gøres en ekstra indsats for studerende med børn.
I Dansk Folkeparti anser vi det for positivt, at unge under deres studium stifter familie.
Der er ordentlige vilkår i dag, og nu lægger vi op til at gøre det endnu bedre.
Der er faktisk tale om et markant løft.
På dette punkt er der for Dansk Folkepartis vedkommende lige så meget tale om et familiepolitisk tiltag.
Det ligger ligeledes Dansk Folkeparti på sinde at sikre ordentlige og rimelige forhold for alle studerende.
Derfor er vi naturligvis også glade for, at vi med dette lovforslag lægger op til en forhøjelse af handicaptillægget.
Handicaptillægget forhøjes til ca. 7.000 kr. pr. måned, altså en forbedring.
Dansk Folkeparti fik til stor irritation for nogle forlænget forhandlingerne, men den ekstra tid gav ministeren tid og plads til at finde på gode ideer, og resultatet ser vi her: en bedre aftale, end der oprindelig var lagt op til.
En helt ny gruppe af unge får nu mulighed for at få SU.
Der gives således adgang til SU efter samme regler, som gælder for almen voksenundervisning til de 18-19-årige, til forberedende voksenundervisning, og det kan forhåbentlig bidrage til at få endnu flere med.
Tak til den minister, som ikke er her.
Det er ikke altid, jeg takker ham, så det er lidt ærgerligt, at han, nu jeg gør det, ikke er til stede.
Tak til undervisningsministeren og embedsværket for ideen om SU til en helt ny gruppe unge.
Nu kan vi tage endnu et skridt hen imod at sikre flere unge øget selvtillid og forhåbentlig øget livskvalitet.
I forbindelse med forslaget indføres også en ny og mere fleksibel låneordning, og det kan Dansk Folkeparti også støtte.
Forslaget indfører også, at uddannelsessøgende, der søger SU til studentereksamen ved A.P. Møller Skolen i Slesvig, ligesom uddannelsessøgende ved Duborg-Skolen i Flensborg undtages fra den såkaldte 2-års-regel, så de også kan få dansk SU.
Begge skoler tilbyder studentereksamen og drives af Dansk Skoleforening for Sydslesvig.
Dansk Folkeparti vil i den anledning sende en hilsen til de danske unge syd for grænsen og ønske det danske mindretal tillykke med endnu en udvidelse af danskheden.
Og vi støtter naturligvis tilpasningen til det nye uddannelsesbillede i Sydslesvig.
Alt i alt er der tale om en rigtig god aftale.
Dansk Folkeparti var gerne gået endnu videre.
Vi havde gerne set økonomiske forbedringer for studerende på barsel, men det må vi tage med næste gang, forligskredsen mødes - forhåbentlig.
Vi havde også gerne set, at der var blevet gjort noget for studerende på ungdomsuddannelserne.
Eksempelvis gav Dansk Folkeparti i forhandlingsforløbet udtryk for, at vi gerne så den såkaldte 20-20-regel afskaffet.
Dansk Folkeparti havde også gerne set, at studerende på ungdomsuddannelserne havde fået mulighed for at tjene mere ved siden af SU’en, ligesom studerende på de videregående uddannelser nu får.
Men det var der ikke stemning for blandt de øvrige partier.
Til gengæld, og det er måske en ringe trøst for de studerende på ungdomsuddannelserne, men ikke desto mindre nødvendigt at slå fast, fik Dansk Folkeparti afværget venstrefløjens ønske om at finansiere de øvrige SU-tiltag ved økonomiske forringelser for gymnasie- og handelsskoleeleverne.
I Dansk Folkeparti var vi ikke parate til at finansiere tiltag for studerende på de videregående uddannelser med økonomiske forringelser for studerende på ungdomsuddannelserne.
Der blev fundet en anden finansieringsmetode.
Den havde nok set lidt anderledes ud, hvis Dansk Folkeparti og regeringen alene bestemte, men det blev, som det blev, og det står vi selvfølgelig ved.
Alt i alt står vi tilbage med en rigtig god aftale.
Der er forbedringer for studerende med børn, der er en forhøjelse af handicaptillægget, og der er SU til en helt ny gruppe af unge.
Sidst, men ikke mindst er der en forhøjelse af grænsen for, hvor meget man må tjene ved siden af SU’en.
Siden jeg blev valgt til Folketinget i 2005, har jeg hørt på, at venstrefløjen gentagne gange har afvist at give de studerende mere økonomisk frihed.
Det har taget en del år at nå hertil.
Tænk, hvad man kunne udrette på SU-området, hvis forligskredsen kun bestod af VOK; hvilke markante forbedringer kunne vi ikke gennemføre, hvis venstrefløjen var udelukket fra hele tiden at nedlægge veto mod forbedringer for de studerende.
Men vi er da kommet et godt stykke ad vejen.
Dansk Folkeparti er tilfreds og støtter lovforslaget.